วิกฤติที่คิดไม่ถึง สหราชอาณาจักร ขาดแคลน คนขับรถบรรทุก
คนขับรถบรรทุกสำคัญกับสหราชอาณาจักรขนาดไหน แล้วทำไมอยู่ดี ๆ ถึงขาดแคลน ? ลงทุนแมนจะมาเล่าให้ฟัง
15 ต.ค. 2564

วิกฤติที่คิดไม่ถึง สหราชอาณาจักร ขาดแคลน คนขับรถบรรทุก /โดย ลงทุนแมน
ในขณะที่เศรษฐกิจหลายประเทศ กำลังฟื้นตัวจากวิกฤติโควิด 19 
แต่ดูเหมือนว่าสหราชอาณาจักรกำลังเจออีกวิกฤติ ที่เข้ามาซ้อนทับกัน
โดยวิกฤติที่ว่านั้น ก็คือ “วิกฤติคนขับรถบรรทุก” 
ซึ่งมีแนวโน้มจะทำให้การฟื้นตัวทางเศรษฐกิจของสหราชอาณาจักร เป็นไปได้ช้ากว่าประเทศอื่น
คนขับรถบรรทุกสำคัญกับสหราชอาณาจักรขนาดไหน
แล้วทำไมอยู่ดี ๆ ถึงขาดแคลน ?
ลงทุนแมนจะมาเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่นเรามาทำความเข้าใจกับคำว่า “สหราชอาณาจักร” กันก่อน ว่าหมายถึงประเทศอะไรบ้าง
สหราชอาณาจักร เป็นการรวมตัวกันของหลายประเทศจนเป็นประเทศเดียว 
ซึ่งประเทศเหล่านี้ประกอบด้วยอังกฤษ สกอตแลนด์ เวลส์ และไอร์แลนด์เหนือ
แต่คนจำนวนไม่น้อยเวลาที่พูดถึงสหราชอาณาจักร มักจะเข้าใจกันว่า หมายถึง อังกฤษ เพราะด้วยความที่อังกฤษนั้น เป็นประเทศที่มีอิทธิพลทางการเมือง สังคม และเศรษฐกิจมากกว่าประเทศอื่น ๆ ในกลุ่ม
ทีนี้เรามาดูภาพรวมเศรษฐกิจของสหราชอาณาจักรกันต่อ
ข้อมูลจากกองทุนการเงินระหว่างประเทศ (IMF) ระบุว่าปี 2021 GDP ของสหราชอาณาจักร 
มีมูลค่า 106 ล้านล้านบาท ใหญ่เป็นอันดับที่ 5 และคิดเป็น 3% ของ GDP ของโลก 
ในขณะที่ GDP ต่อประชากรของสหราชอาณาจักร เท่ากับ 1,800,000 บาทต่อปี 
หรือราว 150,000 บาทต่อเดือน
สหราชอาณาจักรเป็นหนึ่งในประเทศที่ได้รับผลกระทบอย่างหนักจากโควิด 19
สะท้อนให้เห็นจากในปี 2020 ที่ GDP ติดลบไปกว่า 9.8% ซึ่งนับเป็นปีที่เลวร้ายมากสุดนับตั้งแต่เหตุการณ์ภัยพิบัติอากาศหนาวที่สุดในยุโรปตั้งแต่ปี 1709 หรือ 312 ปีก่อน..
เมื่อเวลาผ่านไป เศรษฐกิจสหราชอาณาจักร ก็ได้ค่อย ๆ ฟื้นตัวจากช่วงโควิด 19 ระบาด หลังมีการฉีดวัคซีนให้กับประชาชนได้อย่างรวดเร็ว จนทำให้ปัจจุบัน สหราชอาณาจักรสามารถ ฉีดวัคซีนให้ประชาชนไปแล้วกว่า 72% โดยกว่า 66% เป็นผู้ที่ได้รับวัคซีนครบ 2 โดสแล้ว
พอเรื่องเป็นแบบนี้ รัฐบาลจึงผ่อนคลายล็อกดาวน์ทำให้กิจกรรมเศรษฐกิจสามารถกลับมาดำเนินการอย่างปกติ โดยเศรษฐกิจในสหราชอาณาจักรนั้น ก็ได้กลับมาเติบโตราว 4.8% ในไตรมาสที่ 2 ที่ผ่านมา
แต่สถานการณ์ที่กำลังจะสดใส กลับดูเหมือนว่าจะต้องสะดุดลง
เพราะปัจจุบัน สหราชอาณาจักร กำลังขาดแคลนแรงงาน โดยเฉพาะ พนักงานขับรถบรรทุก..
จากข้อมูลของสมาคมขนส่งทางถนนของสหราชอาณาจักรบอกว่า 
ปัจจุบัน มีการขาดแคลนคนขับรถบรรทุกสินค้าในประเทศกว่า 100,000 คน
คำถามที่ตามมาทันทีก็คือ หายไปไหน ตั้งแสนคน ?
จริง ๆ แล้ว จุดเริ่มต้นของการขาดแคลนแรงงานเกิดขึ้นมาตั้งแต่ “Brexit” หรือการที่สหราชอาณาจักรออกจากการเป็นสมาชิกของสหภาพยุโรป ในช่วงเดือนมกราคมของปีก่อน
ซึ่งแรงงาน โดยเฉพาะคนขับรถบรรทุกสินค้าในสหราชอาณาจักรจำนวนไม่น้อยนั้นมาจากประเทศอื่น ๆ ในยุโรป
ในช่วงที่ยังไม่เกิด Brexit นั้น กลุ่มคนเหล่านี้ สามารถเข้าออกสหราชอาณาจักรได้อย่างอิสระ เนื่องจากสหราชอาณาจักรและประเทศอื่น ๆ ในยุโรปยังเป็นตลาดเดียวกัน
แต่เมื่อ Brexit เกิดขึ้น คนงานจำนวนมาก ไม่สามารถเข้าออกสหราชอาณาจักรได้อย่างอิสระเหมือนเดิมจากกฎระเบียบต่าง ๆ ที่เพิ่มมากขึ้น
พอเรื่องเป็นแบบนี้ พวกเขาจึงตัดสินใจกลับไปทำงานยังประเทศของตัวเอง หรือแม้แต่ย้ายไปทำงานในประเทศอื่นที่กฎระเบียบมีความผ่อนคลายมากกว่า
ประเด็นถัดมาคือ เรื่องของค่าเงินปอนด์ที่อ่อนค่าลงในช่วงหลายปีที่ผ่านมา 
ก็เป็นอีกเรื่องที่ทำให้คนงานหลายคนไม่อยากกลับมาทำงานที่สหราชอาณาจักร
เพราะพวกเขาจะได้รับผลตอบแทนน้อยลง ทั้ง ๆ ที่ทำงานเท่าเดิม
นับตั้งแต่มีการลงประชามติเรื่องการถอนตัวของสหราชอาณาจักรจากสหภาพยุโรปเมื่อปี 2016 
ค่าเงินปอนด์ก็ได้ปรับตัวอ่อนค่าเมื่อเทียบกับเงินสกุลยูโร
โดยในปี 2016 จนถึงปัจจุบันนั้น เงินปอนด์อ่อนค่าลงไปประมาณ 7% เมื่อเทียบกับเงินยูโร
และเมื่อรวมกับปัญหาการแพร่ระบาดของโควิด 19 ในช่วงก่อนหน้า ทำให้หลายพื้นที่ในสหราชอาณาจักรต้องล็อกดาวน์ การขนส่งที่ลดลง ทำให้คนขับรถบรรทุกจำนวนไม่น้อยถูกปลด จนต้องกลับประเทศบ้านเกิด
รวมไปถึงช่วงการแพร่ระบาดของโควิด 19 ทำให้การทดสอบและออกใบอนุญาตให้คนขับรถบรรทุกรายใหม่ ๆ นั้นล่าช้ากว่าเดิม
จากปัจจัยต่าง ๆ ที่ว่ามานี้ จึงทำให้เกิดการขาดแคลนคนขับรถบรรทุกกว่าแสนคน ในตอนนี้
และหากใครคิดว่า ปัญหานี้ คงส่งผลกระทบเพียงแค่ในวงจำกัด เราอาจต้องกลับมาคิดใหม่ 
เพราะปัญหาดังกล่าว กำลังส่งผลกระทบต่อระบบซัปพลายเชนในสหราชอาณาจักรอย่างหนัก
ยกตัวอย่างผลกระทบในแต่ละบริษัท
- McDonald's เชนร้านอาหารชื่อดังหลายแห่งในสหราชอาณาจักรไม่สามารถเสิร์ฟเมนูบางอย่าง ให้ลูกค้าได้ เพราะไม่มีสินค้ามาส่ง
- Nestlé บริษัทผลิตอาหารและเครื่องดื่มออกมาแสดงความกังวลว่า บริษัทอาจไม่สามารถส่งมอบขนมบางส่วนในช่วงคริสต์มาส เพราะขาดแคลนวัตถุดิบในการผลิตสินค้า
- Tesco ห้างสรรพสินค้าชื่อดัง ออกมาระบุว่า ชั้นวางสินค้าหลายแห่งภายในห้างนั้นว่างเปล่า เพราะไม่มีสินค้ามาส่ง และถ้าสถานการณ์ยังลากยาวแบบนี้ อาจเกิดการกักตุนสินค้า จนอาจทำให้ราคาสินค้าสูงขึ้น
- BP บริษัทน้ำมันรายใหญ่ของอังกฤษ ต้องประกาศปิดปั๊มน้ำมันบางแห่ง และระบุว่า สถานีน้ำมันในอังกฤษเกือบ 1 ใน 3 ต้องปิดชั่วคราว เนื่องจากไม่มีน้ำมันให้บริการ เพราะขาดแคลนคนขับรถส่งน้ำมัน จนทำให้บางพื้นที่เกิดการกักตุนน้ำมัน
- ธนาคารกลางอังกฤษยังระบุว่า ความล่าช้าในการขนส่งสินค้า ทำให้เกิดการขาดแคลนสินค้าหลายอย่าง รวมถึงชิ้นส่วนรถยนต์ และสินค้าอิเล็กทรอนิกส์ เรื่องนี้ทำให้ปัจจุบัน ปริมาณการผลิตรถยนต์ในสหราชอาณาจักรต่ำสุดนับตั้งแต่ปี 1965
- เกษตรกรจำนวนมากกำลังเดือดร้อน เพราะสินค้าเกษตรจำนวนมากที่ฟาร์มนั้นเน่าเสีย เนื่องจากไม่มีรถบรรทุกมารับสินค้าเหล่านั้น
อ่านมาถึงตรงนี้ เราจะพบว่า ปัญหาการขาดแคลนคนขับรถบรรทุกที่สหราชอาณาจักรกำลังเจอนั้น ส่งผลกระทบมากกว่าที่หลายคนคิด
เรื่องนี้ทำให้รัฐบาลอังกฤษพยายามที่จะผ่อนคลายกฎเกณฑ์ เพื่อให้คนงานต่างชาติเข้ามาทำงานในสหราชอาณาจักรเพิ่มมากขึ้น โดยเฉพาะคนขับรถบรรทุก
ส่วนในภาคเอกชนก็พยายามให้ข้อเสนอที่จูงใจ เช่น เงินเดือนและโบนัส แก่คนขับรถบรรทุกเพื่อดึงดูดให้คนเหล่านั้นมาทำงาน
ก็ต้องติดตามดูกันต่อไปว่า สถานการณ์วิกฤติขาดแคลนคนขับรถบรรทุกของที่นี่ ในอนาคตจะเป็นอย่างไร
ซึ่งก็ต้องบอกว่า นอกจากที่สหราชอาณาจักรแล้ว
ปัจจุบัน ปัญหาลักษณะนี้ยังเกิดขึ้นกับหลายประเทศในยุโรปด้วย เช่น ที่ประเทศเยอรมนี
ประเทศที่มีขนาดเศรษฐกิจใหญ่เป็นอันดับที่ 1 ในยุโรปก็กำลังขาดแคลนคนขับรถบรรทุกกว่า 60,000 คน ตั้งแต่ปีที่แล้ว จนส่งผลกระทบต่อซัปพลายเชน เช่นกัน
จากที่หลายคนคาดการณ์ว่า เศรษฐกิจยุโรปจะค่อย ๆ ฟื้นจากวิกฤติโควิด 19
มาวันนี้ต้องเจอกับอุปสรรคในเรื่องที่ทุกคนคิดไม่ถึง
นั่นก็คือ การขาดแคลน คนขับรถบรรทุก นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-